
VARICOKELE MŰTÉTI KEZELÉSE: A KEVÉSBÉ INVAZÍV A MEGFELELŐ VÁLASZTÁS? ÖSSZEHASONLÍTÓ TANULMÁNY A LAPAROSZKÓPOS ÉS NYÍLT MŰTÉTI ELJÁRÁS KÖZÖTT

Kulcsszavak: gyermeksebészet; here; visszeresség; varicokele;
Bevezető: A varicokele veleszületett here visszeresség, a plexus pampiniformis tágulata, általában serdülőkorban manifesztálódik. Az elváltozás 85%-ban izoláltan, a bal oldalon jelentkezik. Fő tünete a heretáji nyomó vagy húzó jellegű fájdalom és duzzanat. Ha a kezelés elmarad a vénás pangás miatti hőhatás infertilitást, a nemzőképesség csökkenését és a sperma minőségi és mennyiségi romlását idézheti elő. Ezért a mielőbbi sebészi beavatkozás javallott, mely végezhető mikroérsebészeti, nyílt vagy laparoszkópos úton.
Célkitűzés: Tanulmányunk célja megvizsgálni és összehasonlítani a varicokele laparoszkóposan és nyíltan elvégzett műtéti kezelését, kimenetelét és a fellépő szövődményeket.
Módszer: Retrospektív kutatásunkban a Marosvásárhelyi Megyei Sürgősségi Kórház Gyermeksebészeti és Gyermekortopédiai Osztályán 2013-2023 között kezelt 64 páciens klinikai adatait dolgoztuk fel és vizsgáltuk: kórlapok, a H3 concept elektronikus adatbázis és a műtéti protokollok alapján. Az adatok statisztikai feldolgozását Microsoft Excel és GraphPad Prism 10 programok segítségével végeztük. A statisztikai számításokhoz a Mann-Whitney-féle U-tesztet és leíró statisztikát használtunk. Az eredményeket p<0,05 esetén tekintettük szignifikánsnak.
Eredmények: A vizsgált periódusban 12 gyermek (18,75%) laparoszkóposan, 52 (81,25%) nyílt műtéti eljárással volt kezelve. Átlagéletkoruk 14 ± 3 év (ÁTLAG ± SD) volt. A kórházi beutalás hossza a laparoszkópos csoport esetében szignifikánsan rövidebb volt (1,5 ± 1 nap vs. 2 ±1 nap; p=0,0025). A műtéti idő nyílt műtét esetében rövidebb volt (52 ± 1 perc vs. 89 ± 1 perc; p=0,001). A kórházi költségek szignifikánsan magasabbak voltak a laparoszkópos csoport esetében (4845 ± 2975lej vs. 1719 ± 899 lej; p=0,0004).
Következtetés: A laparoszkópos eljárás a nyílt műtéthez hasonlóan megbízhatónak tekinthető, a szövődmények száma hasonlóan alacsony. A kórházi beutalás hossza rövidebb, költségei valamelyest magasabbak. A megfelelő időpontban elvégzett sebészi beavatkozással megelőzhetőek a varicokele hosszútávú szövődményei.



